P6_TA(2006)0493

Σύμβαση για τα Βιολογικά και Τοξινικά Όπλα (ΒΤWC), τις βόμβες διασποράς και τα συμβατικά όπλα

Ψήφισμα του Ευρωπαϊκού Κοινοβουλίου σχετικά με τη Σύμβαση για τα Βιολογικά και Τοξινικά Όπλα (ΒΤWC), τις βόμβες διασποράς και τα συμβατικά όπλα

Το Ευρωπαϊκό Κοινοβούλιο,

- έχοντας υπόψη την Τρίτη Διάσκεψη Αναθεώρησης της Σύμβασης του 1980 για Ορισμένα Συμβατικά Οπλα (CCW), που πραγματοποιείται στη Γενεύη από 7 έως 17 Νοεμβρίου 2006,

- έχοντας υπόψη την Έκτη Διάσκεψη Αναθεώρησης της Σύμβασης του 1972 για τα Βιολογικά και Τοξινικά όπλα (BTWC), που θα πραγματοποιηθεί στη Γενεύη από 20 Νοεμβρίου έως 8 Δεκεμβρίου 2006,

- έχοντας υπόψη την Κοινή Δράση 2006/184/ΚΕΠΠΑ του Συμβουλίου της 27ης Φεβρουαρίου 2006 για την υποστήριξη της Σύμβασης για τα Βιολογικά και Τοξινικά όπλα, στο πλαίσιο της στρατηγικής της Ευρωπαϊκής Ένωσης κατά της διάδοσης όπλων μαζικής καταστροφής [1], με στόχο την προώθηση της BTWC σε παγκόσμιο επίπεδο και την υποστήριξη της εφαρμογής της από τα συμβαλλόμενα κράτη προκειμένου να εξασφαλιστεί ότι τα κράτη αυτά θα μεταφέρουν τις διεθνείς υποχρεώσεις που προβλέπει η ΒΤWC στο εθνικό τους δίκαιο και θα λάβουν διοικητικά μέτρα,

- έχοντας υπόψη το σχέδιο δράσης της ΕΕ σε σχέση με την ΒΤWC, που συμφωνήθηκε παράλληλα με την Κοινή Δράση και με το οποίο τα κράτη μέλη ανέλαβαν να υποβάλουν Μέτρα Οικοδόμησης Εμπιστοσύνης στα Ηνωμένα Έθνη και καταλόγους των σχετικών εμπειρογνωμόνων και εργαστηρίων στο Γενικό Γραμματέα των Ηνωμένων Εθνών προκειμένου να διευκολυνθεί οιαδήποτε έρευνα για πιθανή χρήση χημικών και βιολογικών όπλων,

- έχοντας υπόψη την κοινή θέση 2006/242/ΚΕΠΠΑ του Συμβουλίου, της 20ής Μαρτίου 2006, σχετικά με τη Διάσκεψη Αναθεώρησης του 2006 της Σύμβασης για τα Βιολογικά και Τοξινικά Οπλα (BTWC) [2], με στόχο την περαιτέρω ενίσχυση της BTWC και την προώθηση επιτυχούς έκβασης της Έκτης Διάσκεψης Αναθεώρησης,

- έχοντας υπόψη την Ευρωπαϊκή Στρατηγική Ασφαλείας και τη στρατηγική της ΕΕ κατά της διάδοσης όπλων μαζικής καταστροφής, η οποία εγκρίθηκε στο Ευρωπαϊκό Συμβούλιο των Βρυξελλών της 12ης και 13ης Δεκεμβρίου 2003, καθώς και το ψήφισμά του της 17ης Νοεμβρίου 2005 για τη μη διάδοση των όπλων μαζικής καταστροφής: ένας ρόλος για το Ευρωπαϊκό Κοινοβούλιο [3],

- έχοντας υπόψη το άρθρο 103, παράγραφος 4, του Κανονισμού του,

Α. λαμβάνοντας υπόψη ότι η ΒΤWC, που υπεβλήθη προς υπογραφή το 1972 και ετέθη σε ισχύ το 1975, είναι η πρώτη πολυμερής συνθήκη αφοπλισμού που απαγορεύει μια ολόκληρη κατηγορία όπλων και ότι απαριθμεί σήμερα 155 συμβαλλόμενα κράτη, ενώ άλλα 16 την έχουν υπογράψει χωρίς όμως να την έχουν ακόμη κυρώσει,

Β. λαμβάνοντας υπόψη ότι η Έκτη Διάσκεψη Αναθεώρησης που θα πραγματοποιηθεί στη Γενεύη από 20 Νοεμβρίου έως 8 Δεκεμβρίου 2006 θα αποτελέσει την πρώτη ευκαιρία για τα συμβαλλόμενα κράτη να εξετάσουν τη λειτουργία της σύμβασης μετά την Πέμπτη Διάσκεψη Αναθεώρησης η οποία ολοκληρώθηκε το 2002 και ότι θα παράσχει στα συμβαλλόμενα κράτη την ευκαιρία να επιβεβαιώσουν τη δέσμευσή τους για την πλήρη απαγόρευση των βιολογικών όπλων και την αντιμετώπιση οιωνδήποτε προβλημάτων ή δυσχερειών στη λειτουργία της σύμβασης,

Γ. λαμβάνοντας υπόψη ότι το πρώτο τμήμα της Πέμπτης Διάσκεψης Αναθεώρησης κατέληξε σε αποτυχία που οφειλόταν σε μεγάλο βαθμό στην αποχώρηση της κυβέρνησης των ΗΠΑ από τις διαπραγματεύσεις για τη δημιουργία ενός νομικά δεσμευτικού μηχανισμού ενίσχυσης της συμμόρφωσης,

Δ. λαμβάνοντας υπόψη ότι αν και ο αριθμός των χωρών που έχουν υπογράψει τη σύμβαση αυξάνεται σταθερά (100 όσον αφορά την εισαγωγική συμφωνία πλαίσιο τον Ιανουάριο 2006), η CCW πόρρω απέχει από του να είναι οικουμενική και ο αριθμός των υπογραφόντων είναι αισθητά κατώτερος για τα πέντε πρωτόκολλα που περιέχουν τις πρακτικές διατάξεις εφαρμογής της σύμβασης,

1. υπογραμμίζει ότι ο στόχος της Ευρωπαϊκής Ένωσης πρέπει να είναι η αξιοποίηση της επιτυχίας του καθεστώτος BTWC, η περαιτέρω ενίσχυση της ΒΤWC και η προώθηση της επιτυχούς έκβασης της Έκτης Διάσκεψης Αναθεώρησης·

2. χαιρετίζει τις συνεχείς διπλωματικές προσπάθειες του Συμβουλίου και της Επιτροπής προκειμένου να διατηρηθούν εν ζωή οι διεθνείς προσπάθειες για την ενίσχυση της BTWC και αναγνωρίζει το ρόλο της ΕΕ στην προώθηση των εθελοντικών μη δεσμευτικών επιθεωρήσεων ως μέτρων οικοδόμησης εμπιστοσύνης καθώς και την ενίσχυση της διεθνούς νομοθεσίας στην πορεία προς στη Διάσκεψη Αναθεώρησης·

3. αποδίδει ως εκ τούτου μεγάλη προσοχή σε μια συνολική και πλήρη αναθεώρηση της λειτουργίας της ΒΤWC προκειμένου να εντοπιστούν, να συζητηθούν και να συμφωνηθούν μέτρα που πρέπει να ληφθούν για την περαιτέρω ενίσχυση της σύμβασης·

4. καλεί το Συμβούλιο και τα κράτη μέλη να προωθήσουν την προσχώρηση όλων των κρατών στην ΒΤWC περιλαμβανομένης της έκκλησης σε όλα τα κράτη που δεν έχουν προσχωρήσει να το πράξουν χωρίς περαιτέρω καθυστέρηση και να εργαστούν για την έκδοση διακήρυξης σύμφωνα με την οποία η απαγόρευση των βιολογικών και τοξινικών όπλων είναι παγκοσμίως δεσμευτικός κανόνας του διεθνούς δικαίου·

5. ενθαρρύνει ως εκ τούτου την ΕΕ να θέσει το θέμα στα διατλαντικά φόρα, ιδιαίτερα το ΝΑΤΟ, και να πείσει την κυβέρνηση των ΗΠΑ να αναθεωρήσει την μονομερή της στάση συμβάλλοντας έτσι στην αναζωπύρωση και ενίσχυση του πολυμερούς πλαισίου·

6. καλεί το Συμβούλιο και την Επιτροπή να προωθήσουν την πλήρη συμμόρφωση με τις υποχρεώσεις βάσει της ΒΤWC και όπου τούτο είναι αναγκαίο, να ενισχύσουν τα εθνικά μέτρα εφαρμογής, περιλαμβανομένης της ποινικής νομοθεσίας και του ελέγχου των παθογονικών μικροοργανισμών και τοξινών στο πλαίσιο της ΒΤWC·

7. καλεί το Συμβούλιο και τα κράτη μέλη να συμβάλουν στη βελτίωση των μηχανισμών εξακρίβωσης της συμμόρφωσης των συμβαλλομένων κρατών με την προώθηση των προσπαθειών για την ενίσχυση της διαφάνειας με ανάπτυξη της ανταλλαγής πληροφοριών μεταξύ τους, περιλαμβανομένου του προσδιορισμού μέτρων προκειμένου να αξιολογηθεί και να βελτιωθεί η κάλυψη της κάθε χώρας και η χρησιμότητα του μηχανισμού μέτρων οικοδόμησης εμπιστοσύνης·

8. καλεί το Συμβούλιο και τα κράτη μέλη να προωθήσουν τη συμμόρφωση με τις υποχρεώσεις βάσει του ψηφίσματος 1540 του Συμβουλίου Ασφαλείας των Ηνωμένων Εθνών, ιδιαίτερα δε να εξαλείψουν τον κίνδυνο να αγοραστούν ή να χρησιμοποιηθούν βιολογικά ή τοξινικά όπλα για τρομοκρατικούς σκοπούς, περιλαμβανομένης της πιθανής πρόσβασης των τρομοκρατών στο υλικό, εξοπλισμό και γνώση που θα μπορούσε να χρησιμοποιηθεί για την ανάπτυξη και την παραγωγή βιολογικών και τοξινικών όπλων·

9. καλεί το Συμβούλιο και τα κράτη μέλη να προωθήσουν την εξέταση και να λάβουν αποφάσεις για περαιτέρω ενέργειες όσον αφορά το έργο που έχει μέχρι σήμερα πραγματοποιηθεί στο πλαίσιο του ενδιάμεσου προγράμματος κατά το χρονικό διάστημα από το 2003 έως το 2005 και τις προσπάθειες για συζήτηση και προώθηση κοινής κατανόησης και αποτελεσματικής δράσης ιδιαίτερα όσον αφορά την ενίσχυση των διεθνών ικανοτήτων ανταπόκρισης, τη διερεύνηση και την άμβλυνση των συνεπειών σε περιπτώσεις υποτιθέμενης χρήσης βιολογικών ή τοξινικών όπλων ή υπόπτων κρουσμάτων ασθενειών· την ενίσχυση και διεύρυνση των διεθνών και εθνικών θεσμικών προσπαθειών και των υφισταμένων μηχανισμών για την επιτήρηση, τη διερεύνηση, τη διάγνωση και την καταπολέμηση μεταδοτικών ασθενειών στον άνθρωπο, τα ζώα και τα φυτά· το περιεχόμενο, την εξάπλωση και την έγκριση κωδίκων συμπεριφοράς για τους επιστήμονες στον τομέα εφαρμογής της BTWC προκειμένου να ευαισθητοποιηθεί το κοινό ως προς τη BTWC και να βοηθηθούν οι σχετικοί παράγοντες να συμμορφωθούν με τις νομικές, ρυθμιστικές και επαγγελματικές τους υποχρεώσεις καθώς και τις δεοντολογικές αρχές·

10. καλεί το Συμβούλιο και τα κράτη μέλη να υποστηρίξουν ένα νέο πρόγραμμα εργασίας στο χρονικό διάστημα που μεσολαβεί από την Έκτη έως την Έβδομη Διάσκεψη Αναθεώρησης προκειμένου να εντοπιστούν συγκεκριμένοι τομείς και διαδικασίες για περαιτέρω πρόοδο στο πλαίσιο του προγράμματος αυτού και να προωθηθεί η σύγκληση της Έβδομης Διάσκεψης Αναθεώρησης της ΒΤWC που θα πραγματοποιηθεί όχι αργότερα από το 2011·

11. καλεί την ΕΕ και τα κράτη μέλη να καταβάλουν κάθε δυνατή προσπάθεια για να επεκταθεί το πεδίο εφαρμογής του Πρωτοκόλλου ΙΙΙ της CCW σχετικά με τα εμπρηστικά όπλα ώστε να προληφθεί η περαιτέρω χρήση του λευκού φωσφόρου κατά στρατιωτικών και πολιτικών στόχων όπως επίσης και να τερματιστεί η χρήση των κεφαλών (απεμπλουτισμένου) ουρανίου·

12. χαιρετίζει το γεγονός ότι το Πέμπτο Πρωτόκολλο της CCW για τα μη εκραγέντα πυρομαχικά τέθηκε σε εφαρμογή στις 12 Νοεμβρίου 2006 και, κατά συνέπεια, έχει μετατραπεί σε δεσμευτικό διεθνές δίκαιο· επισημαίνει ότι αυτό συνεπάγεται ότι τα κράτη μέλη πρέπει να καθαρίσουν τα εδάφη τους από τα μη εκραγέντα πυρομαχικά ώστε να περιορισθεί ο αριθμός των θυμάτων μεταξύ των αμάχων μετά τις ένοπλες συγκρούσεις· επισημαίνει επίσης ότι το Πρωτόκολλο αυτό υποχρεώνει τα μέρη που είναι υπεύθυνα για τα μη εκραγέντα πυρομαχικά, να βοηθήσουν στην απομάκρυνσή τους, ακόμη και αν τα εν λόγω εδάφη δεν ευρίσκονται υπό τον έλεγχο τους· επιμένει ότι το Πρωτόκολλο πρέπει να περιλάβει όλες τις μορφές των μη εκραγέντων πυρομαχικών, συμπεριλαμβανομένων και των βομβών διασποράς·

13. είναι ωστόσο πεπεισμένο ότι ακόμη περισσότερα κράτη πρέπει να υπογράψουν και να κυρώσουν την CCW και τα πέντε πρωτόκολλά της και καλεί το Συμβούλιο και την Επιτροπή να πράξουν ό,τι είναι δυνατόν για να διασφαλίσουν ότι όλα τα κράτη μέλη θα υπογράψουν και θα κυρώσουν δεόντως το Πρωτόκολλο V και επίσης ότι όλες οι χώρες που λαμβάνουν βοήθεια για τον αφοπλισμό θα υπογράψουν και θα κυρώσουν το Πρωτόκολλο αυτό, έστω και αν μέχρι τώρα δεν έχουν προσχωρήσει στην σύμβαση CCW (όπως ο Λίβανος)·

14. καλεί την ΕΕ και τα κράτη μέλη να ζητήσουν — στο πνεύμα του στόχου της CCW για την κατάρτιση πρωτοκόλλων σχετικά με τα οπλικά συστήματα όπου τούτο χρειάζεται και εν αναμονή ειδικής Σύμβασης για το θέμα αυτό — την έγκριση ενός ειδικού Πρωτοκόλλου VI για την απερίφραστη απαγόρευση της παραγωγής, αποθήκευσης, μεταφοράς και χρήσης όλων των τύπων πυρομαχικών διασποράς (βόμβες διασποράς)·

15. στο πνεύμα αυτό, χαιρετίζει ιδιαίτερα τη θετική ανταπόκριση του συνασπισμού περισσότερων από 30 κρατών (μεταξύ των οποίων πολλά κράτη μέλη της ΕΕ, όπως το Βέλγιο, η Σουηδία, η Γερμανία, η Γαλλία, η Αυστρία, η Δανία, η Ισπανία και η Τσεχική Δημοκρατία) στην έκκληση που διατυπώθηκε τόσο από τον Kofi Annan όσο και από τον Jan Egeland κατά την έναρξη της Διάσκεψης Αναθεώρησης της CCW για έναρξη διαπραγματεύσεων χωρίς καθυστέρηση έτσι ώστε να συμφωνηθεί σφαιρική και αποτελεσματική σύμβαση για την παγκόσμια απαγόρευση των όπλων διασποράς, με τον ίδιο τρόπο που έγινε για τις νάρκες κατά προσωπικού· καλεί την ΕΕ και όλα τα κράτη μέλη να υποστηρίξουν αυτή την πρωτοβουλία όσο το δυνατό πιο ενεργητικά·

16. καλεί όλα τα κράτη μέλη, το Συμβούλιο και την Επιτροπή να εργασθούν σκληρά και να διασφαλίσουν ότι, στο ορατό μέλλον, τόσο η BTWC όσο και η CCW θα αποκτήσουν μόνιμη γραμματεία που θα επιβλέπει την επιτυχή εφαρμογή τους, όπως συμβαίνει με τον Οργανισμό για την Απαγόρευση των Χημικών Όπλων, που δημιουργήθηκε για τον σκοπό αυτό από τη Σύμβαση για τα Χημικά Όπλα·

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στα κοινοβούλια και στις κυβερνήσεις των κρατών μελών, στα κοινοβούλια και στις κυβερνήσεων των συμβαλλομένων κρατών της BTWC και της CCW, καθώς και στους αρμόδιους εξειδικευμένους ΜΚΟ.

[1] ΕΕ L 65 της 7.3.2006, σ. 51.

[2] ΕΕ L 88 της 25.3.2006, σ. 65.

[3] Κείμενα που εγκρίθηκαν, P6_TA(2005)0439.

--------------------------------------------------